Club Atlético Porteño

História

Klub bol založený dňa 28. júla 1895 írskymi imigrantmi. Boli to konkrétne Cavanagh, Geogeham, Kenny and O’Farrel. Išlo však iba o chlapcov, ktorí teda nemali peniaze fungovanie klubu. Na zakladateľskom stretnutí napriek tomu založili oddiel Club Atlético Capital. Aby zakladatelia získali peniaze, stavili na výhru koňa menom "Porteño", ktorý štartoval v miestnych dostihoch. Porteño bol v dostihoch úspešný a zakladatelia tak získali dostatok peňazí na založenie klubu. Ako poďakovanie premenovali klub na Club Atlético Porteño.

Vstup do najvyššej súťaže

Klub vstúpil do najvyššej argentínskej súťaže v sezóne 1907, kedy obsadil šieste miesto. Nasledujúce dve sezóny sa udržal v strede tabuľky, no už v ročníku 1910 skončil na druhom mieste, hneď za hegemónom tej doby klubom Alumni Athletic Club. Výborné druhé miesto zopakoval Porteño aj v nasledujúcej sezóne, kedy ligu vyhral taktiež tím Alumni. V ročníku 1912 sa hrali súčasne dve najvyššie súťaže, pričom v lige organizovanej konkurenčnou federáciou Federación Argentina de Football obsadil klub delené prvé miesto s klubom Independiente. O víťazovi súťaže mal rozhodnúť finálový zápas. Tento však bol za stavu 1:1 prerušený, nakoľko hráči klubu Independiente opustili ihrisko na protest proti rozhodnutiu rozhodcu, ktorý im neuznal gól. Zápas bol tak zrušený a futbalová federácia pridelila majstrovský titul klubu Porteño. Klubu sa v ďalšej sezóne veľmi nedarilo. No už v ročníku 1914 bol tím Porteño znova úspešný, keď vo svojej lige obsadil prvé miesto a získal tak svoj druhý majstrovský titul. O rok neskôr sa obe ligy zjednotili do jednej, kde klub obsadil štvrté miesto. V ďalších ročníkoch sa už klub umiestňoval iba v strede tabuľky, po ďalšom rozdelení súťaže v roku 1919 na dve, zostal tím v lige organizovanej pôvodnou futbalovou federáciou, kde obsadil posledné šieste miesto. V ďalšom ročníku sa liga rozšírila o nové tímy a v slabšej konkurencií skončil Porteño štvrtý. V roku 1921 však bol opäť posledný. Rovnako aj v sezónach 1923 a 1926. V roku 1927 sa súťaž znova zjednotila a klub bol opätovne posledný, pričom súťaž hralo až 34 tímov. Porteño nezostúpil iba preto, lebo v danom ročníku nemohli kluby, ktoré zakladali federáciu Asociación Amateurs, zostúpiť. V ročníku 1928 však už toto pravidlo neplatilo, klub skončil znova úplne posledný a zostúpil tak do druhej najvyššej súťaže.

Zánik futbalového oddielu

V prvej druholigovej sezóne skončil klub na druhom mieste, teda tesne za postupovým miestom. V sezóne 1930 sa však klubu prestalo dariť aj v druhej lige, keď Porteño skončil predposledný. Predstavitelia klubu sa rozhodli, že už nemá význam organizovať futbalový oddiel a v roku 1931 odhlásili futbalový tím z futbalovej federácie a tým prestal hrať klub Porteño profesionálne futbalovú súťaže v krajine. S koncom futbalového tímu sa začal viac rozvíjať ragbyový oddiel.

Farby a znak klubu

Klub používal v období, keď hrával najvyššiu futbalovú súťaž, pruhované modro-biele dresy. Tieto používal až do roku 1931, keď rozpustil futbalový tím. Následne si zvolil pruhované belaso-modré farby pre dresy, ktoré začal v roku 1931 používať nový ragbyový tím. V týchto farbách je aj klubový znak, ktorý je taktiež pruhovaný a sú v ňom uvedené začiatočné písmená názvu klubu, teda CAP.